Hammies ver bo teen Montagu | Netwerk24
Hammies ver bo teen Montagu
Deur Japie Visser 09 September 2019 06:00
Hammies se stut, Bertrum Jacks, midde-in een van sy kraglopies met die bal, met 'n opponent en Jean-Jacques Smith aan sy buitekant.Foto: Chantal Martinus
Young Hamiltons het Montagu RVK Saterdag 31 Augustus voor 'n klein, maar geesdriftige skare met 33-6 geklop.
Die telling kon meer na Montagu se kant toe geneig het omdat hulle meer kompeterend gespeel het, maar talle hanteerfoute het hulle 'n kans op 'n oorwinning gekos.
Hammies het vroeg in die wedstryd al gewys dat hulle 'n greep op die wedstryd wou kry en verskeie strategiese aanvalle van stapel gestuur. Die heelagter, Luciano Truter, het met die hulp van 'n volle agterlynbeweging die eerste drie aangeteken, wat ook verdoel is. Die voorsprong van 7-0 het gou 14-0 geword toe Truter weer deurgenael het vir nog 'n Hammies-drie.
Montagu kon daarna darem daarin slaag om 'n strafskop oor te stuur danksy Cleve Malgas, heelagter, se akkurate skopskoen. Die telling het só 14-3 geword, maar steeds vir Hammies.
'n Verdere oortreding in die skrum het Montagu die kans gegun om 'n strafskop oor die pale te stuur, wat Malgas weer suksesvol benut het. Met die telling in daardie stadium 14-6, was albei spanne teen halftyd steeds vol ywer en veggees.
In die tweede helfte het Montagu die veld met hernieude weerstand betree, maar hulle kon net nie daarin slaag om suksesvol aan te val en deur die verdediging te breek nie. Dit was rotsvaste verdediging van Hammies se kant af en het verskeie aanvalle in die kiem gesmoor.
Die telbord het daarna weer in die guns van Hammies aangerol toe Truter weereens daarin kon slaag om 'n drie vir sy span aan te teken. Die telling het op 21-6 te staan gekom.
Montagu het die geleentheid om strafskoppe in punte om te sit van die hand gewys en besluit om eerder met die bal te hardloop in die hoop om agter hul opponente se doellyn te gaan kuier.
Ongelukkig was die aanval van Hammies se kant af net te sterk en het Euclid Jacobs die bal vir die Worcesteriete opgepik om hul vierde drie en eerste bonuspuntdrie te druk. Jermaine October, losskakel, het die bal suksesvol oorgestuur en Hammies in 'n gemaklike posisie geplaas. Hul voorsprong: 28-6.
Kort voor die eindfluitjie het Hammies vir oulaas agter Montagu se doellyn gaan kuier toe agsteman Chad Oosthuizen nog 'n drie vir sy span aanteken. Met October wat die bal suksesvol tussen die pale deurgestuur het, is Hammies se oorwinning van 33-6 beklink.